b'\n_START_ARTICLE_\nAlfafetoprotein\n_START_PARAGRAPH_\n\xc3\x81lfafetoprote\xc3\xadn (AFP) je plazemska beljakovina, ki nastaja v fetalnih jetrih, po rojstvu izgine in se ponovno pojavi pri teratomih in rakih jeter ter se upo\xc5\xa1teva kot tumorski ozna\xc4\x8devalec.  Gre za glikoprotein z molekulsko maso okrog 70 KD in ga sestavlja 591 aminokislin in ogljikovodikova enota.\n_START_SECTION_\nVloga\n_START_PARAGRAPH_\nAFP je pri plodu najbolj raz\xc5\xa1irjena plazemska beljakovina. V materini plazmi izmerimo najvi\xc5\xa1je koncentracije AFP tik ob koncu prvega trimese\xc4\x8dja nose\xc4\x8dnosti, nato se njegove ravni za\xc4\x8dnejo ni\xc5\xbeati, po porodu pa naglo pade. Normalne vrednosti, kot jih izmerimo pri odraslih, se ustalijo pri otroku v starosti pribli\xc5\xbeno 8 do 12 mesecev. Njegova vloga pri odraslem \xc4\x8dloveku ni poznana, pri glodavcih pa so ugotovili, da se ve\xc5\xbee na estradiol in mu tako prepre\xc4\x8di, da bi prehajal skozi posteljico v plodov krvni obtok in pri \xc5\xbeenskem plodu povzro\xc4\x8dil viralizacijo. Pri \xc4\x8dlovekju ne ve\xc5\xbee estradiola, zato ostaja njegova vloga nepojasnjena._NEWLINE_Pri glodavcih se lahko funkcija alfafetoproteina izni\xc4\x8di z injiciranjem velikih koli\xc4\x8din estrogena, tako da je kapaciteta alfaproteinov prese\xc5\xbeena. Pri tem pride do maskulinizacije ploda. Ta u\xc4\x8dinek maskulinizacije se zdi protisloven, saj so estrogeni bistveni za razvoj sekundarnih \xc5\xbeenskih spolnih znakov v puberteti. Vendar pred rojstvom estrogen ne izkazuje enakega u\xc4\x8dinka. Spolni hormoni fetalnih testisov, kot sta testosteron in anti-M\xc3\xbcllerjev hormon, so potrebni za fenotipski razvoj mo\xc5\xa1kega plodu. V odsotnosti teh hormonov se bo plod razvil v \xc5\xbeenski fenotip, tudi plod z genoma XY. Pretvorba testosterona v estradiol s pomo\xc4\x8djo aromataze v \xc5\xa1tevilnih tkivih je zgleda pomembna za maskulinizacijo teh tkiv. Maskulinizacija mo\xc5\xbeganskega tkiva se zgodi tako pod vplivom pretvorbe testosterona v estradiol z encimom aromatazo kot tudi de novo sintezo estradiola v mo\xc5\xbeganskem tkivu. Tako bi lahko alfaprotein \xc5\xa1\xc4\x8ditil plod pred materinim estradiolom, ki bi imel sicer maskulinizirajo\xc4\x8de u\xc4\x8dinke na plod, vendar je to le predpostavka.\n_START_SECTION_\nKlini\xc4\x8dni pomen\n_START_PARAGRAPH_\nMo\xc4\x8dno povi\xc5\xa1ana serumska koncentracija AFP med nose\xc4\x8dnostjo je lahko znak za razli\xc4\x8dne anomalije ploda, kot so npr. spina bifida, anencefalija in atrezija po\xc5\xbeiralnika, ali za prisotnost ve\xc4\x8dplodne nose\xc4\x8dnosti._NEWLINE_Povi\xc5\xa1ane serumske koncentracije AFP (nad 10 ng/ml) pri odraslih zasledimo ob akutnem virusnem hepatitisu, jetrni cirozi, obstruktivni zlatenici in pri nekaterih rakavih boleznih, kot so rak trebu\xc5\xa1ne slinavke, plju\xc4\x8d in \xc5\xbeelodca.\n_START_SECTION_\nAFP kot tumorski ozna\xc4\x8devalec\n_START_PARAGRAPH_\nAFP spada kot tumorski ozna\xc4\x8devalec v skupino onkofetalnih beljakovin. Poseben pomen ima za spremljanje bolnikov z jetrnoceli\xc4\x8dni rak|jetrnoceli\xc4\x8dnim rakom (95\xe2\x80\x93100-% specifi\xc4\x8dnost in senzitivnost), kjer so koncentracije nad 1200 ng/ml tako reko\xc4\x8d potrditev primarnega jetrnoceli\xc4\x8dnega raka ter bolnikov z neseminomskimi germinalnimi tumorji (rak mod ter nekatere redke vrste raka jaj\xc4\x8dnika) (60-% specifi\xc4\x8dnost).'